b"\n_START_ARTICLE_\nSighi\xc8\x99oara\n_START_SECTION_\nZgodovina\n_START_PARAGRAPH_\nV 12. stoletju je mad\xc5\xbearski kralj v Transilvanijo povabil nem\xc5\xa1ke obrtnike in trgovce, znane kot transilvanski Sasi, da bi se naselili in branili mejo kraljestva. Kronist Krauss pi\xc5\xa1e o sa\xc5\xa1kem naselju, kjer je danes Sighi\xc8\x99oara, \xc5\xbee leta 1191. V listini iz leta 1280 je omenjeno mesto, zgrajeno, kjer je bila rimska utrdba Castrum Sex ali '\xc5\xa1estkraki tabor', kar se nana\xc5\xa1a na utrdbo v obliki nepravilnega \xc5\xa1esterokotnika.  Druga imena so Scha\xc3\xa4sburg (1282), Schespurg (1298) in Segusvar (1300).  Leta 1337 je Sighi\xc8\x99oara postala sredi\xc5\xa1\xc4\x8de za kralje, ki so leta 1367 dodelili naselju naslov mesta kot Civitas de Segusvar._NEWLINE_Mesto je imelo nekaj stoletij pomembno strate\xc5\xa1ko in trgovinsko vlogo na robovih srednje Evrope. Sighi\xc8\x99oara je postala eno najpomembnej\xc5\xa1ih mest Transilvanije, ki so jo obiskovali obrtniki iz celotnega svetega rimskega cesarstva. Nem\xc5\xa1ki umetniki in obrtniki so prevladovali in gradili utrdbe, ki so \xc5\xa1\xc4\x8ditile mesto. Ocenjuje se, da je imela v 16. in 17. stoletju Sighisoara kar 15 cehov in 20 obrtnih vej. V mestu je \xc5\xbeivel baro\xc4\x8dni kipar Elias Nicolai. Vla\xc5\xa1ki vojvoda Vlad II. Drakul (o\xc4\x8de Vlada III. Drakule), ki je v mestu \xc5\xbeivel v izgnanstvu, je v mestu koval kovance (sicer je bilo kovanje kovancev monopol mad\xc5\xbearskih kraljev v Ogrski) in izdal prvi dokument, v katerem je omenjeno romunsko mesto Sighi\xc8\x99oara. Romunsko ime je bilo prvi\xc4\x8d potrjeno leta 1435 in izhaja iz mad\xc5\xbearskega Segesv\xc3\xa1rja, var pomeni 'utrdba'._NEWLINE_V mestu je bil leta 1631 Jurij I. R\xc3\xa1k\xc3\xb3czi izvoljen kot transilvanski princ in ogrski kralj. Sighi\xc8\x99oaro so v 17. in 18. stoletju zasedli vojaki, ogrozil jo je po\xc5\xbear, pa tudi kuga. Pomembni viri za zgodovino Transilvanije v 17. stoletju, za obdobje 1606\xe2\x80\x931666, so zapisi Georga Krausa, mestnega notarja [3]._NEWLINE_Na bli\xc5\xbenji planoti Albe\xc5\x9fti je bila 31. julija 1849 bitka pri Segesv\xc3\xa1rju, kjer je revolucionarno ogrsko vojsko, ki jo je vodil Jo\xc5\xbeef Bem, premagala ruska vojska pod vodstvom Ludersa. Leta 1852 so zgradili spomenik ruskemu generalu Skariatinu, ki je umrl v bitki. Mad\xc5\xbearski pesnik S\xc3\xa1ndor Pet\xc5\x91fi je tudi padel v bitki. Leta 1897 so mu postavili spomenik v Albe\xc8\x99tiju. Po prvi svetovni vojni je Sighi\xc8\x99oara s Transilvanijo pripadla Kraljevini Romuniji._NEWLINE_Sredi\xc5\xa1\xc4\x8de je zgledno ohranilo zna\xc4\x8dilnosti majhnega srednjeve\xc5\xa1kega utrjenega mesta in je vpisano na seznam Unescove svetovne dedi\xc5\xa1\xc4\x8dine. Vsako leto julija je v stari citadeli srednjeve\xc5\xa1ki festival. _NEWLINE_Sighi\xc5\x9foara ima najlep\xc5\xa1o in dobro ohranjeno naseljeno citadelo v Evropi z izvirno srednjeve\xc5\xa1ko arhitekturo in je eno redkih utrjenih mest, ki so \xc5\xa1e vedno naseljena. Mesto je sestavljeno iz dveh delov. Srednjeve\xc5\xa1ka utrdba je bila zgrajena na vrhu hriba in je znana kot Citadela (Cetate). Spodnje mesto le\xc5\xbei v dolini reke T\xc3\xa2rnava Mare._NEWLINE_Hi\xc5\xa1e v Citadeli ka\xc5\xbeejo glavne zna\xc4\x8dilnosti obrtnega mesta, vendar pa je nekaj hi\xc5\xa1, ki so pripadale nekdanjim patricijem, kot sta Bene\xc5\xa1ka hi\xc5\xa1a ali Zelena hi\xc5\xa1a in Jelenova hi\xc5\xa1a._NEWLINE_V letih 2001 do 2003 so v bli\xc5\xbeini Sighi\xc8\x99oare v naravnem rezervatu Breite za\xc4\x8deli graditi tematski park Drakule, vendar je bila  gradnja ustavljena zaradi mo\xc4\x8dnega nasprotovanja lokalnih skupin civilne dru\xc5\xbebe ter dr\xc5\xbeavnih in mednarodnih medijev ter politi\xc4\x8dno vplivnih oseb. Park bi zmanj\xc5\xa1al pomembnost srednjeve\xc5\xa1kega sloga mesta in uni\xc4\x8dil naravni rezervat.\n_START_SECTION_\nZnamenitosti\n_START_PARAGRAPH_\nSighi\xc8\x99oara je priljubljen turisti\xc4\x8dni cilj z dobro ohranjenim obzidanim starim mestnim jedrom, ki ga tudi Unesco uvr\xc5\xa1\xc4\x8da na seznam svetovne dedi\xc5\xa1\xc4\x8dine. Glavne znamenitosti so gotovo stolpi.\n_START_SECTION_\nZgodovinski center Sighi\xc8\x99oare\n_START_PARAGRAPH_\nZgodovinski center Sighi\xc8\x99oare (Sighi\xc8\x99oara Citadel) je staro zgodovinsko sredi\xc5\xa1\xc4\x8de mesta, ki so ga v 12. stoletju zgradili sa\xc5\xa1ki kolonisti pod latinskim imenom Castrum Sex. Je naseljena srednjeve\xc5\xa1ka utrdba, 850 let star dokaz o zgodovini in kulturi transilvanskih Sasov._NEWLINE_V rojstnem kraju Vlada III. Drakule (romunsko Vlad \xc5\xa2epe\xc5\x9f) je vsako leto srednjeve\xc5\xa1ki festival, na katerem se umetnost in obrt zdru\xc5\xbeujeta z rok glasbo in odrskimi igrami. Mesto je zgornja meja Sa\xc5\xa1ke. Kot Sibiu (Hermannstadt) in Bra\xc8\x99ov (Kronstadt) je v Sighi\xc8\x99oari prelepa arhitektura, zna\xc4\x8dilna za srednjeve\xc5\xa1ko Nem\xc4\x8dijo. Tudi v komunizmu je bilo to nem\xc5\xa1ko obmo\xc4\x8dje ohranjeno in \xc5\xa1e vedno je vidna prvotna arhitektura."